text: [{"text_idx": "#000000", "text": "I\u0301 Runavi\u0301kar kommunu er eitt na\u0301ttu\u0301rubarnagar\u00f0stilbo\u00f0 til 5 og 6 a\u0301ra gomlu b\u00f8rnini. Na\u0301ttu\u0301rubarnagar\u00f0urin liggur i\u0301 \u00c6\u00f0uvi\u0301k, eini na\u0301ttu\u0301ruperlu, har stutt er i\u0301 haga, b\u00f8, fj\u00f8ru og v\u00f8tn. Barnagar\u00f0urin hevur veri\u00f0 opin si\u0301\u00f0an februar 2023, og b\u00e6\u00f0i vaksin og b\u00f8rn st\u00f8\u00f0ast sera v\u00e6l, og solei\u00f0is grei\u00f0a starvsfo\u0301lkini fra\u0301:"}, {"text_idx": "#000001", "text": "Na\u0301ttu\u0301ran hevur eisini t\u00f8rv a\u0301 b\u00f8rnunum"}, {"text_idx": "#000002", "text": "B\u00f8rnini sleppa tu\u0301rar hv\u00f8nn dag, anna\u00f0hv\u00f8rt i\u0301 hagan, fj\u00f8runa ella kanska i\u0301 eina a\u0301, yvir a\u0301 v\u00f8llin at sparka, umframt til sjo\u0301nleikir o.a. mentanarligt virksemi, ella ta\u0301 i\u00f0 kavi er \u2013 at skrei\u00f0a og stuttleika s\u00e6r. M\u00f8guleikarnir eru no\u0301gvir og til hv\u00f8rja a\u0301rsti\u0301\u00f0."}, {"text_idx": "#000003", "text": "Eins og b\u00f8rnini hava t\u00f8rv a\u0301 na\u0301ttu\u0301runi, so hevur na\u0301ttu\u0301ran eisini t\u00f8rv a\u0301 b\u00f8rnunum. Tey fa\u0301a eitt tilkny\u0301ti, solei\u00f0is at tey l\u00e6ra at vir\u00f0ismeta og undrast a\u0301 na\u0301ttu\u0301runa og at ansa eftir henni, serliga vi\u00f0 go\u0301\u00f0um og ri\u0301kum upplivingum. Tey fa\u0301a eina innliving i\u0301 ta ringra\u0301s, i\u00f0 li\u0301vi\u00f0 og na\u0301ttu\u0301ran hava at bjo\u0301\u00f0a. Alt ver\u00f0ur fl\u00e6tta\u00f0 saman. Tey si\u0301ggja ikki bert fuglarnar, rei\u00f0rini, krabbarnar, harurnar og ungarnar a\u0301 eini mynd ella i\u0301 eini bo\u0301k, men uppliva alt sja\u0301lv og kunnu undrast i\u0301 ra\u0301saru\u0301minum og i\u0301 fri\u00f0inum, har f\u00e6rri ella n\u00e6rum eingir tvi\u0301dra\u0301ttir eru. Umframt alt ta\u00f0 fa\u0301a tey fri\u0301ska luft og r\u00f8ra seg no\u0301gv, og hugflogi\u00f0 er i\u0301 ha\u0301s\u00e6tinum."}, {"text_idx": "#000004", "text": "Na\u0301ttu\u0301ran er framu\u0301r ri\u0301k, ti\u0301 hon m\u00f8tir hv\u00f8rjum einst\u00f8kum, har tey eru st\u00f8dd i\u0301 teirra menning."}, {"text_idx": "#000005", "text": "Mangar eru upplivingarnar i\u0301 fj\u00f8runi, har b\u00f8rnini stinga fli\u00f0ur og fanga krabbar. Ofta tora tey ikki. Men knappliga gerst onkur dagsins hetja, ti\u0301 i\u0301 gja\u0301r tordi hann ella hon ikki at halda i\u0301 krabbanum, men i\u0301 dag bilti ikki."}, {"text_idx": "#000006", "text": "At klintra upp a\u0301 tann sto\u0301ra steinin, sum hon ikki megna\u00f0i i\u0301 gja\u0301r, men i\u0301 dag var hetta ikki tann sto\u0301ra avbjo\u0301\u00f0ingin. At gerast si\u0301n egna hetja og gera ta\u00f0 umaftur og umaftur, alt me\u00f0an oyra\u00f0 hoyrir, eyga\u00f0 s\u00e6r, og kroppurin sansar."}, {"text_idx": "#000007", "text": "Er ormveran ein grindalokkur? Og li\u0301tlu hornini a\u0301 sniglinum, eru ta\u00f0 eisini eygu ella hvat? Og me\u00f0an hini ro\u0301gva og skvatla i\u0301 vatninum, a\u0301 rekavi\u00f0inum, sum eingin leg\u00f0i i\u0301, men sum nu\u0301 er ein ba\u0301tur, hugsavnar hann seg a\u0301 b\u00f8num og finnur blo\u0301muna, sum etur flugur."}, {"text_idx": "#000008", "text": "Lati\u00f0 ver\u00f0ur upp fyri einum heilt \u00f8\u00f0rvi\u0301si heimi vi\u00f0 no\u0301gvum at l\u00e6ra og undrast a\u0301. Og sum li\u0301tla gentan seg\u00f0i a\u0301 heimfer\u00f0ini: \u201eEg haldi, at ta\u00f0 var ke\u00f0iligt, at vit ikki kundu o\u0301ro\u0301gva kra\u0301kuungan meira, ti\u0301 eg \u00e6tla\u00f0i at geva honum ein ma\u00f0k.\u201c"}, {"text_idx": "#000013", "text": "Posta leitar eftir ny\u0301ggjum stjo\u0301ra"}]